7 วันรอบโลก : การเมืองแทรกคดีฆาตกรรม ปมพิพาทฮ่องกง-ไต้หวัน-จีน
การประท้วงรุนแรงในฮ่องกงที่ยืดเยื้อเข้าสู่เดือนที่ 5 มีมูลแรกเริ่มเหตุมาจากนายเฉิน ตงไค ชาวฮ่องกง วัย 19 ปี ก่อคดีฆ่า น.ส.พูน ฮิ่วหวิง แฟนสาววัย 20 ปี ที่กำลังตั้งครรภ์ในโรงแรมกรุงไทเปในไต้หวันเมื่อเดือน ก.พ.2561 ก่อนหนีกลับฮ่องกง จากนั้นถูกศาลตัดสินจำคุกในข้อหาฟอกเงิน และเพิ่งถูกปล่อยตัวเมื่อสัปดาห์ที่แล้ว,คดีฆาตกรรมของนายเฉิน ส่งผลให้รัฐบาลฮ่องกงซึ่งมีนางแคร์รี แลม เป็นผู้นำสูงสุด ได้โอกาสผลักดันร่างกฎหมายส่งผู้ร้ายข้ามแดนไปให้ไต้หวัน มาเก๊า และจีนแผ่นดินใหญ่ จุดชนวนให้เกิดการประท้วงครั้งใหญ่ เพราะชาวฮ่องกงหวาดระแวงว่าเป็น ใบสั่ง จากจีน เพื่อหวังแทรกแซงระบบยุติธรรมที่เป็นอิสระของฮ่องกง,แม้นางแลมสั่งระงับและต่อมายกเลิกกฎหมายนี้เป็นการถาวร แต่การประท้วงก็ยังไม่หยุด เพราะมันขยายวงกว้างไปเรื่องอื่นๆเสียแล้วรวมทั้งการเรียกร้องให้มีการปฏิรูปประชาธิปไตย เลือกตั้งผู้นำฮ่องกงโดยตรง,จากสำนวนคดีและการให้ปากคำของนายเฉินเอง นายเฉินและ น.ส.พูนพบกันครั้งแรกช่วงต้นปี 2560 แค่ 1 เดือนต่อมาก็ตกลงเป็นแฟนกัน และเมื่อเดือน ธ.ค.2560 ขณะ น.ส.พูนตั้งท้องได้ 5 เดือน นายเฉินก็ซื้อตั๋วเครื่องบินพาแฟนสาวไปเที่ยวไต้หวันในช่วงเทศกาลวาเลนไทน์ปี 2561,แรกๆทั้งคู่สวีทกันเช่นคู่รักทั่วไป แต่หลังพากันไปซื้อกระเป๋าเดินทางใบใหม่สีชมพูที่ตลาดกลางคืนและกลับเข้าห้องพักในโรงแรมกรุงไทเปเมื่อ 16 ก.พ. ทั้งคู่ก็ทะเลาะกันรุนแรงเรื่องการเก็บเสื้อผ้าใส่กระเป๋า แม้จะสงบศึกกันได้ชั่วครู่แต่รุ่งเช้าวันที่ 17 ก.พ. ก็ทะเลาะกันอีกถึงขั้นแตกหัก,ระหว่างนั้น น.ส.พูนบอกกับนายเฉินว่าลูกในท้องของเธอไม่ใช่ลูกของเขา แต่เป็นลูกของอดีตแฟนหนุ่มอีกคน พร้อมทั้งเปิดคลิปวิดีโอขณะที่เธอร่วมรักกับชายอื่นให้นายเฉินดู เมื่อถูกหยามขนาดนั้น นายเฉินโมโหจนสติแตก จับศีรษะแฟนสาวโขกผนังห้องและใช้มือบีบคอเธอจนเสียชีวิต หลังปลุกปล้ำต่อสู้กันนานถึง 10 นาที,นายเฉินยัดศพแฟนสาวซึ่งเป็นคนตัวเล็กผอมบางใส่กระเป๋าเดินทางสีชมพูใบใหม่ เก็บข้าวของส่วนตัวของเธอใส่ถุงพลาสติก 4 ใบนำไปโยนทิ้งถังขยะใกล้โรงแรมก่อนเช็กเอาต์เช้าวันที่ 17 ก.พ. โดยเอากระเป๋าใส่ศพขึ้นรถไฟใต้ดินไปยังสถานีรถไฟจูเว่ย ใช้เวลาราว 40 นาที จากนั้นลากกระเป๋าใส่ศพไปตามทางเดินริมแม่น้ำตั้นสุย,เมื่อพบที่เหมาะๆ นายเฉินนำศพของ น.ส.พูนออกมาโยนทิ้งที่พุ่มไม้หนาทึบริมแม่น้ำ และเอากระเป๋าไปโยนทิ้งที่อื่น แต่ยังเอาบัตรเอทีเอ็ม กล้องดิจิทัล และโทรศัพท์ไอโฟนของเธอไปด้วย ก่อนออกจากไทเปเขาใช้บัตรเอทีเอ็มของเธอกดเงินสด 20,000 ดอลลาร์ไต้หวัน (ราว 20,000 บาท) และเมื่อกลับฮ่องกงก็ใช้บัตรเอทีเอ็มใบนั้นกดเงินอีก 3 ครั้ง รวม 19,200 ดอลลาร์ฮ่องกง (ราว 73,500 บาท),เกือบ 1 เดือนให้หลัง นายเฉินก็ถูกตำรวจฮ่องกงจับเมื่อ 13 มี.ค.2561 หลังพ่อแม่ของ น.ส.พูนไปแจ้งความว่าลูกสาวหายได้ 2 วัน ต่อมาเขาถูกศาลตัดสินจำคุก 29 เดือนในข้อหาฟอกเงิน 4 กระทง แต่ศาลสูงสั่งลดโทษ 1 ใน 3 เหลือ 19 เดือน,ขณะถูกสอบสวน นายเฉินสารภาพหมดเปลือกว่าได้ทำอะไรลงไป นำไปสู่การค้นพบศพ น.ส.พูน ซึ่งชาวบ้านแถวนั้นเผยว่า ได้กลิ่นศพเหม็นเน่า แต่คิดว่าเป็นกลิ่นปลาเน่า เพราะมักมีฝูงปลาลอยตายเกลื่อนแม่น้ำ,ก่อนถูกปล่อยตัว 5 วัน รัฐบาลฮ่องกงชิงออกแถลงการณ์เรื่องคดีฆาตกรรมของนายเฉิน ระบุว่าศาลฮ่องกงไม่มีขอบเขตอำนาจพิจารณาคดีนี้ซึ่งเกิดในไต้หวัน อีกทั้งไม่มีกฎหมายส่งผู้ร้ายข้ามแดนระหว่างกัน,จากนั้นเมื่อ 23 ต.ค.นายเฉินก็ถูกปล่อยตัวจากเรือนจำพิคอุคในเขตเกาลูน ทันทีที่ออกจากคุกเขาแถลงว่า สิ่งที่ตนได้ทำลงไปเป็นความผิดร้ายแรงที่ไม่ควรให้อภัย ขอโทษครอบครัวของเหยื่อและชาวฮ่องกงอย่างสูงสุด หลังรับโทษแล้วขอโอกาสกลับเข้าสู่สังคม และยืนยันจะไปมอบตัวต่อทางการไต้หวัน แต่ไม่ระบุวันเวลาแน่ชัด,แต่การขอมอบตัวของนายเฉินกลับจุดชนวนพิพาทครั้งใหม่ระหว่างฮ่องกงกับไต้หวัน เมื่อไต้หวันปฏิเสธการมอบตัว แม้เคยออกหมายจับนายเฉินไปแล้ว เพราะไต้หวันระแวงสงสัยว่าเรื่องทั้งหมดนี้มีจีนกำกับอยู่หลังฉาก รวมทั้งการให้นายเฉินไปมอบตัวกับไต้หวันโดยตรง เพื่อเป็นการตอกย้ำว่าทั้งฮ่องกงและไต้หวันล้วนเป็นดินแดนหนึ่งของจีน ตามหลักการ หนึ่งประเทศ สองระบบ,ไต้หวันจึงเล่นแง่ ขอให้ฮ่องกงเจรจาหาข้อตกลงความร่วมมือด้านระบบยุติธรรมกับไต้หวันเสียก่อน จากนั้นค่อยส่งตัวนายเฉินให้ไต้หวัน โดยอ้างว่าเขาเป็นบุคคลอันตราย ไม่ควรปล่อยให้เดินทางด้วยเที่ยวบินพาณิชย์ร่วมกับผู้โดยสารอื่นๆ จึงขอส่งเจ้าหน้าที่ไปควบคุมตัวนายเฉินกลับไปไต้หวัน,แต่ฮ่องกงไม่ยอม ชี้ว่าข้อเสนอของไต้หวัน ไร้สาระ ละเมิดขอบเขตอำนาจกฎหมายฮ่องกง และขอให้ไต้หวันยอมรับการไปมอบตัวของนายเฉิน เพื่อจะได้รีบดำเนินคดี คืนความยุติธรรมให้เหยื่อและครอบครัว,ส่วนนายเฉิน แม้สารภาพผิดและยินดีรับโทษ แต่ชะตากรรมยังไม่แน่ชัด และอาจยากที่จะมีบทสรุป เพราะคดีนี้มีทั้งเรื่องกฎหมายและ การเมือง ระหว่างฮ่องกง ไต้หวัน และจีนพัวพันกันยุ่งไปหมด,บวร โทศรีแก้ว
คดีฆาตกรรมของนายเฉิน ส่งผลให้รัฐบาลฮ่องกงซึ่งมีนางแคร์รี แลม เป็นผู้นำสูงสุด ได้โอกาสผลักดันร่างกฎหมายส่งผู้ร้ายข้ามแดนไปให้ไต้หวัน มาเก๊า และจีนแผ่นดินใหญ่ จุดชนวนให้เกิดการประท้วงครั้งใหญ่
ไต้หวัน,ฮ่องกง,ส่งผู้ร้ายข้ามแดน,ผู้ต้องสงสัย,เฉิน ตงไค,ฆ่าแฟน,ข่าวทั่วไป